ROZHODNUTIE KOMISIE
z 1. júla 2004
o zavedení prechodného opatrenia na realizáciu nariadenia (ES) č. 998/2003 o požiadavkách na zdravotný stav zvierat, ktoré platí pre nekomerčný pohyb domácich zvierat
(oznámené pod číslom K(2004) 2365)
(Text s významom pre EHP)
(2004/539/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 998/2003 Európskeho parlamentu a Rady zo dňa 26. mája 2003 o požiadavkách na zdravotný stav zvierat, ktoré platí pre nekomerčný pohyb domácich zvierat a ktoré dopĺňa smernicu Rady 92/65/EHS (1), a hlavne článok 21 tohto nariadenia,
keďže:
(1)
Nariadenie (ES) č. 998/2003 stanovujúce veterinárne podmienky, ktoré platí pre nekomerčný pohyb domácich zvierat, má nadobudnúť platnosť od 3. júla 2004.
(2)
Napriek opatreniam, ktoré boli prijaté na uľahčenie prechodu zo súčasných podmienok na podmienky, ktoré stanovuje nariadenie (ES) č. 998/2003, jeho realizácia vyžaduje hlavne dostupnosť cestovných preukazov vo všetkých veterinárnych centrálach, vydanie nových modelov dovozných certifikátov pre vstup z tretích krajín a testovanie následného očkovania zvierat z tretích krajín, ktoré nie sú uvedené v časti C prílohy II nariadenia (ES) č. 998/2003.
(3)
Zdá sa, že napriek úsiliu členských štátov naďalej pretrvávajú určité pochybnosti, pokiaľ ide o tieto podmienky, hlavne keď vezmeme do úvahy značný počet ľudí, ktorí sa chystajú cestovať so svojimi domácimi zvieratami v tomto ročnom období na letné prázdniny. V dôsledku toho by každoročná špička v pohybe zvierat mohla mať za následok mnohé administratívne ťažkosti.
(4)
Preto sa odporúča zachovať tak, ako je to bezpodmienečne nutné, uplatňovanie v súčasnosti platných národných podmienok po dostatočne dlhú dobu. V dôsledku toho je potrebné, aby počas tohto obdobia bol pohyb umožnený v súlade buď s nariadením (ES) č. 998/2003, alebo s národnými pravidlami, ktoré platili pred 3. júlom 2004. Preto je nutné odložiť zrušenie rozhodnutí Komisie 2003/803/ES (2) a 2004/203/ES (3), ako je stanovené v rozhodnutí Komisie 2004/301/ES, pokiaľ ide o úpravu certifikátov a cestovných preukazov, ktoré sa majú používať pre nekomerčný pohyb psov, mačiek a fretiek.
(5)
Opatrenia uvedené v tomto rozhodnutí sú v súlade s názorom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Bez toho, aby bol dotknutý druhý odstavec článku 25 nariadenia (ES) č. 998/2003, je potrebné, aby členské štáty umožnili vstup na svoje územie tým druhom domácich zvierat, ktoré sú uvedené v prílohe I tohto nariadenia, až do 1. októbra 2004 v súlade s národnými pravidlami, ktoré boli platné pred 3. júlom 2004.
Článok 2
V článku 1 prvý odstavec bod a) rozhodnutia 2004/301/ES sa dátum „3. júl 2004“ nahrádza dátumom „1. október 2004“.
Článok 3
Toto rozhodnutie je určené členským štátom.
V Bruseli 1. júla 2004